
„… idegen jön a faluba és akkor úgymond kettéválik a falu…” Nagybörzsönyi térhasználat sajátosságainak antropológiai elemzése

Nagybörzsöny egy kistelepülés Pest megyében. Rendkívül gazdag történelmi múltját a bányászat és a német származású lakosság nagyban meghatározta. Számos történeti emlék tanúskodik erről. Népessége a legutóbbi népszámláskor 782 fő volt. A magyar és német származású lakosságon kívül romák és külföldi beköltők is élnek a településen.
     Az itt élő emberek munkalehetőségei korlátozottak. A falu lakossága elöregedőben van, valamint etnikai, gazdasági és társadalmi szerkezete teljesen átalakul. A falusi turizmus működtetése fejlődési lehetőséget jelent Nagybörzsöny számára. Nagybörzsöny rendkívül jó adottságokkal rendelkezik a turizmust illetően és meg vannak a megfelelő kezdeményezések is, azonban azt tapasztalhatjuk, hogy mégsem működik olyan sikeresen, hogy az képes legyen a település egészére nézve megtartó erővel bírni gazdasági és népesedési szempontból.
     2010-ben kezdtem foglalkozni a Nagybörzsöny turizmusával, ez alatt az időszak alatt próbáltam felderíteni minél több aspektusból. Munkámban a nagybörzsönyi közösség térhasználatát vizsgálom meg, elsősorban a helyi közösség lokális kapcsolatainak szempontjából. Elemzésem nem pusztán proxemikai elemzés, hanem a „falu-tér” használatának bemutatása, a tér szerepének ismertetése a helyi faluközösség életében. Célom a falu-tér változásának bemutatása a turizmus szempontjából, s ennek hatásának elemzése a börzsönyiek mindennapjaira.
     Így kutatásom fontos kérdése volt, hogy a turisták jelenléte hogyan befolyásolja a helyiek viselkedését saját környezetükben. Fontosnak tartottam megvizsgálni, hogy a helyben élő, de valamilyen szempontból periférián mozgó csoportok (azaz a beköltözöttek) térbeli elhelyezkedése hogyan hat a helyi tradicionális társadalom térhasználatára. Kérdés volt számomra, hogy mindez teremt-e „légüres tereket” a faluban, azaz olyanokat, melyeket a helyiek nem használnak? Emellett igyekeztem figyelmet fordítani arra is, hogy az „őshonos” és a „beköltözött” helyiek hasonló módon használják-e a falu terei s mindez milyen viszonyban van a turisták által kisajátított tér részekkel.
     Dolgozatomban tehát arra teszek kísérletet, hogy a nagybörzsönyi faluközösség lokális kapcsolatainak működését és a turizmushoz való viszonyát bemutatassam, annak térhasználati módján keresztül.



